
Természet a falak között: a modern belsőépítészet és a szenzorika találkozása

A 21. század modern embere beltérben tölti idejének a 90%-át. A belső környezet nemcsak egészségükre és jóllétükre gyakorol hatást, hanem jelentősen befolyásolja produktivitásukat is. A beltéri környezetminőség (Indoor Environmental Quality, IEQ) olyan tényezőkkel foglalkozik, amelyek az épületben tartózkodók jóllétére, komfort- és egészségérzetére hatnak. A természethez való kapcsolódás, mint adaptív emberi szükséglet, elősegíti a pszichológiai regenerációt és a kognitív kapacitás megújulását. A biofilikus design olyan tervezési irányzat, amely erre a kapcsolódási igényre kínál megoldást. A modern irodák tervezése azonban gyakran steril környezetet eredményez, amelyekben a természetközelség a háttérbe szorul. Az irodaterekbe integrált növényzet hozzájárulhat a beltéri környezetminőség javításához, ugyanakkor a növények gondozása számos kihívással jár. Az optimális növekedés érdekében szükséges a hőmérsékleti paraméterek és a megfelelő fényviszonyok egyensúlyának biztosítása, az öntözés optimalizálása, valamint egyéb fenntartási folyamatok elvégzése. Ezek mind idő- és költségigényes feladatok, amelyek jelentős fenntartási erőforrásokat követelhetnek meg. A kutatás célja, hogy feltárja, milyen belsőépítészeti megoldásokkal lehet növényeket integrálni irodaterekbe. Továbbá, hogy milyen eszközökkel lehet monitorozni a növények egészségéhez szükséges tényezőket annak érdekében, hogy hosszú távon is képesek legyenek pozitív hatást gyakorolni a beltéri környezetminőségre.



